Kuala Penyu, Sabah

Kuala Penyu merupakan sebuah daerah di Bahagian Pedalaman, barat negeri Sabah, Malaysia. Pusat pentadbiran daerah ini terletak di Pekan Kuala Penyu. Antara pekan lain yang terdapat dalam daerah ini termasuklah Pekan Menumbok. Majoriti penduduk di daerah ini merupakan masyarakat Dusun Tatana dan Bisaya.

 Etimologi 
Nama "Kuala Penyu" berasal daripada lagenda sebiji batu berbentuk seekor mamalia menyerupai penyu yang terbenam di kuala Sungai Sitompok di daerah ini.

 Geografi 
Daerah Kuala Penyu terletak di barat negeri Sabah, tepatnya di barat laut Bahagian Pedalaman. Daerah Kuala Penyu hanya bersempadan dengan Daerah Beaufort di selatan dan timur manakala di bahagian utara dan barat merupakan Laut China Selatan. Labuan juga terletak berdekatan dengan pesisir pantai barat daerah ini.

Bentuk muka bumi daerah Kuala Penyu hampir keseluruhannya merupakan dataran rendah dan rata. Titik tertinggi Daerah Kuala Penyu terletak di puncak Bukit Batung yang mempunyai ketinggian mencapai 120 meter. Daerah Kuala Penyu juga mempunyai garis pantai sepanjang 50 kilometer. Sungai terpanjang di daerah ini merupakan Sungai Klias.

 Pentadbiran 
Daerah Kuala Penyu ditadbir oleh Majlis Daerah Kuala Penyu yang berpusat di Pekan Kuala Penyu. Majlis Daerah Kuala Penyu juga mentadbir Daerah Kecil Menumbok yang terletak dalam daerah ini. Daerah Kuala Penyu terbahagi kepada tujuh mukim;

 Bundu
 Kerukan
 Kilugus
 Mantabawan
 Mempakul
 Sitompok
 Tanjung Aru 

 Demografi 
Berdasarkan bancian Malaysia 2020, jumlah penduduk di daerah Kuala Penyu ialah seramai 23,710 orang dengan kepadatan penduduk 52 orang perkilometer persegi yang dikategorikan sebagai taburan penduduk sederhana. Majoriti penduduk di daerah Kuala Penyu merupakan Bumiputera termasuklah etnik Bisaya, Dusun Tatana, Kedayan, Bajau dan Melayu Brunei.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu7,087Bumiputera lain15,100Cina266India15Lain-lain169Bukan warganegara -1,073Jumlah23,710

 Agama 
Di daerah Kuala Penyu, agama Islam merupakan agama paling ramai penganut dengan peratusan lebih 64 peratus diikuti agama Kristian sebanyak 33 peratus dan Agama Buddha sebanyak dua peratus. Agama Hindu dan lain-lain serta tidak beragama mencatatkan kurang satu peratus.

 Kemudahan 
Daerah Kuala Penyu dilengkapi dengan pelbagai kemudahan awam di sekitar daerah. Terdapat 24 buah sekolah rendah, empat buah sekolah menengah, sebuah hospital daerah, tiga buah klinik kesihatan dan dua klinik desa di sekitar daerah.

 Rujukan 

Kategori:Daerah di Sabah